作者:韋應物
標題:善福精舍答韓司錄清都觀會宴見憶
內容:弱志厭眾紛，抱素寄精廬。皦皦仰時彥，悶悶獨為愚。之子亦辭秩，高蹤罷馳驅。忽因西飛禽，贈我以瓊琚。始表仙都集，複言歡樂殊。人生各有因，契闊不獲俱。一來田野中，日與人事疏。水木澄秋景，逍遙清賞餘。枉駕懷前諾，引領豈斯須。無為便高翔，邈矣不可迂。